Im Exil in Schwédn woar a åwa a oiwai bolitisch aktif und håd si fu doat aus fia a frais Ésdaraich âigsézt. Nu im 1939ga Joa woar a foam Griag nu in Lille in Frãnkraich baim Kongress fu da Sozialisdischn Jugendintanazionale und håd doat dé Bolitik fu de ésdaraichischn Sozialisdn géngiwa in Schdendeschdåd und in Nazionalsozialismus fataidigt und is doatn géngan Santiago Carrillo aufdredn, in schbédan Schef fu de schbanischn Komunisdn.  1941 is a Obmã fum Klub fu de ésdaraichischn Sozialisdn in Schwédn woan und håd 1942 earaicht, das ésdaraichische Desatea fu da daidschn Weamåcht in Schwédn bolitischs Asil griang. Nåchn Griag håd a fu Schwédn aus Hüfslifarungen fu Lémsmitl und Medikament fia Ésdaraich oaganisiad, bai dénan eam saine Kondakde zu dé doating Bolitika recht ghoifn hãm, wia zan Baischbü zum Minisdabresident Per Albin Hansson, nåchdém haid in Wean a grossa Gemaindebau benãnt is. Es san a an Haufn ésdaraichische Kinda zua  Eaholung fum Griag nåch Schwédn gschikt woan und a de Weana Faiawea håd fu da schwédischn Marine Foazaig und Matrial gschenkt griagt.